Bacău, 06 mai 2014

**Conferinţa Internaţională *Imagine, Imaginar, Reprezentare***

**Comunicat de presă**

 Conferinţa *Imagine, imaginar, reprezentare*, organizată în perioada 8-9 mai 2014 la Facultatea de Litere a Universităţii "Vasile Al.ecsandri" din Bacău, reuneşte manifestările ştiinţifice anuale organizate de grupurile de cercetare din cadrul Centrului de cercetare Interstud (Espaces de la fiction, ediţia a 10-a, Logos, ediţia a 4-a, Cultural Spaces, ediţia a 4-a, Gasie, ediţia a 2-a) şi Cetal. La conferinţă vor participa profesori şi cercetători de la universităţi, centre şi institute de cercetare din Franţa, Turcia, Ucraina, Polonia, Belgia, Cheia, Spania şi România.

 Acest proiect unitar îşi propune să ofere comunităţii ştiinţifice şi academice naţionale şi internaţionale un prilej de întâlniri şi de dezbateri interdisciplinare axate pe probleme de actualitate în ceea ce priveşte imagologia printre care amintim: Cum am putea defini caracterul deopotrivă real şi imaginar al imaginii ? Ce legături există între simulacru, imagine, real, ireal, suprareal ? Ce raporturi am putea stabili între formele de reprezentare produse de imaginaţie şi categoriile de spaţiu şi timp? Sau între reprezentări, percepţii şi gândire ? Este imaginea un instrument al puterii? Ce ne ascunde şi ce ne dezvăluie o imagine?. Deschiderea oficială va avea loc pe 8 mai 2014, ora 9.00, în amfiteatrul C2, la Facultatea de Litere, urmată de 4 conferinţe în plen susţinute de André Vuillemin (Universitatea Paris-Est), Mircea Diaconu (Universitatea "Ştefan cel Mare" din Suceava), Ahmet Beşe (Universitatea Atatürk, Erzurum, Turcia) şi Dumitru Borţun (Şcoala Naţională de Studii Politice şi Administrative, Bucureşti).

Prorector cu etica şi imaginea universităţii,

Lector univ. dr. Cristina CÎRTIŢĂ-BUZOIANU